《忆昔行送彭子发》
宋代·赵鼎臣

忆昔黄粱炊未熟，太学七人同日逐。先生不免弟子嘲，胯下颇日年少辱。

古人高谊今则亡，惟有彭公色慨慷。皇华已建使者节，青眼尚看同舍郎。

三年牢落江湖上，赖有故人相倚傍。我穷凡鬼辄累公，公复参差我何望。

世间荣辱何纷纷，覆手为雨翻手云。请将得失问北叟，敢以喜愠观子文。

满斟滑盏如船大，举酒属公公且坐。看公骨相合封侯，今日入朝明日贺。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。